
			130/2025 DEKRETUA, ekainaren 17koa, Asociación contra la anorexia y bulimia de Bizkaia «ACABE-Bizkaia» izeneko elkartea onura publikokoa dela aitortzeko dena.

			Euskadiko Elkarteei buruzko ekainaren 22ko 7/2007 Legearen 42. artikuluak ezartzen du onura publikokotzat aitortu ahal izango direla Euskal Autonomia Erkidegoko Elkarteen Erregistro Orokorrean inskribatuta dauden elkarteak, baldin eta, beren jardueren bidez, interes orokorra edo guztien ongia lortzen laguntzen badute, eta, horretarako, eskuzabaltasun-, altruismo-, elkartasun- eta aniztasun-balioak nabarmen betetzen badituzte eta, gainera, artikulu horretan aurreikusitako baldintzak betetzen badituzte.

			Aitorpen hori diskrezionala da eta Gobernu Kontseiluak erabakitako dekretu bidez egiten da, Onura Publikoko Elkarteei eta horien Babesletzari buruzko Erregelamendua onartzen duen uztailaren 29ko 146/2008 Dekretuaren II. kapituluan arautzen den espedientea izapidetu ondoren, elkarte eskatzaileak garatutako helburuek eta jarduerek merezi duten balorazioaren arabera.

			Ildo horretatik, 2024ko azaroaren 13an, Asociación contra la anorexia y bulimia de Bizkaia «ACABE-Bizkaia» izeneko elkarteak aitorpen hori eskatu zuen, Onura Publikoko Elkarteen Babesletzari zuzendutako idazki baten bidez.

			Euskal Autonomia Erkidegoko Elkarteen Erregistro Orokorrean AS/B/05126/1995 zenbakiarekin inskribatuta dago, 1995eko martxoaren 1eko Ebazpenaren bidez.

			Bere funtzioen lurralde-eremuak Euskal Autonomia Erkidegoa hartzen du, eta, eratu zenetik, bere helburu nagusiak lortzera zuzentzen ditu bere jarduerak eta, bereziki, anorexiaren, bulimiaren eta, oro har, elikadura-jokabidearen nahasmenduen aurka lan egitera.

			Onura publikoa aitortzeko eskaerarekin bat egin du Bilboko Udalak.

			Bestalde, 2025eko maiatzaren 27an, Eusko Jaurlaritzako Osasun Saileko Osasun Publikoaren eta Adikzioen Zuzendaritzak elkartea onura publikokoa dela aitortzearen aldeko txostena egin zuen:  txosten hori eskatu egin zitzaion, gaiari buruzko eskumena baitu.

			Azkenik, 2025eko maiatzaren 28an, Gobernantza, Administrazio Digital eta Autogobernuaren Saileko Toki Administrazioekiko Harremanetarako eta Administrazio Erregistroetako Zuzendaritzak aldeko balorazio-txosten teknikoa eman zuen. Txosten horretan, dagozkion sailek proposatuta onura publikoa aitortu aurretik, bete beharreko lege- eta erregelamendu-eskakizun guztiak betetzen direla justifikatzen da.

			Ondorioz, Gobernantza, Administrazio Digital eta Autogobernuko sailburuaren eta Osasuneko sailburuaren proposamenez, bai eta Gobernu Kontseiluak 2025eko ekainaren 17an egindako bilkuran aztertu eta onartu ondoren, hauxe

			XEDATZEN DUT:

			Artikulu bakarra.– Asociación contra la anorexia y bulimia de Bizkaia «ACABE–Bizkaia» izeneko elkartea, Euskal Autonomia Erkidegoko Elkarteen Erregistro Orokorrean AS/B/05126/1995 zenbakiarekin inskribatuta dagoena, onura publikokoa dela aitortzea eta aitorpen horri dagozkion eskubideak aitortzea.

			

			XEDAPEN GEHIGARRIA

			Dekretu hau Euskal Herriko Agintaritzaren Aldizkarian argitaratzea.

			AZKEN XEDAPENA

			Dekretu hau indarrean jarriko da Euskal Herriko Agintaritzaren Aldizkarian argitaratu eta hurrengo egunean.

			Vitoria-Gasteizen, 2025eko ekainaren 17an.

			Lehendakaria,

			IMANOL PRADALES GIL.

			Gobernantza, Administrazio Digital eta Autogobernuko sailburua,

			MARÍA UBARRECHENA CID.

			Osasuneko sailburua,

			ALBERTO MARTÍNEZ RUIZ.

